**Սավաո Կատո** (ճապ.՝ 加藤 澤男, հոկտեմբերի 11, 1946(1946-10-11), Նիիգաթա, Ճապոնիա), ճապոնացի մարմնամարզիկ,օլիմպիական խաղերի ութակի չեմպիոն, աշխարհի կրկնակի չեմպիոն։ Ամենաշատ տիտղոսներ նվաճած տղամարդ մարմնամարզիկն է, ինչպես նաև՝ օլիմպիական խաղերի պատմության մեջ ամենաշատ տիտղոսներ նվաճած ասիացի մարզիկը։

Մարզական կենսագրություն
-----------------------

Օլիմպիական խաղերում իր նորամուտը Սավաո Կատոն նշել է 1968 թվականին՝ մասնակցելով Մեխիկոյի օլիմպիադային, որտեղ նվաճել է 3 ոսկե մեդալ՝ Ճապոնիայի հավաքականի կազմում թիմային առաջնությունում, բացարձակ առաջնությունում և ազատ վարժություններում։ Բացի այդ, երրորդ տեղն է գրավել օղակների վարժությունում։

Չորս տարի անց՝ Մյունխենի օլիմպիական խաղերում Կատոն կրկին նվաճել է 3 ոսկե մեդալ՝ թիմային ու բացարձակ առաջնություններում և զուգափայտերի վրա վարժությունում։ Դրան գումարվել են արծաթե մեդալները նժույգի և պտտաձողի վրա վարժություններում։

1976 թվականին Մոնրեալի օլիմպիական խաղերում 29-ամյա Կատոն երրորդ անգամ անընդմեջ ոսկի է նվաճել թիմային առաջնությունում՝ որպես ճապոնական հրաշալի թիմի անդամ (ճապոնացիները 5 անգամ անընդմեջ հաղթել են տղամարդկանց օլիմպիական թիմային առաջնությունում), և երկրորդ անգամ անընդմեջ հաղթել է անհավասար ձողերի վրա վարժությունում։ Անհատական առաջնությունում Կատոն այս անգամ չի կարողացել հաղթանակ տոնել. դա կլիներ նրա հաղթարշավը իր երրորդ օլիմպիադայում անընդմեջ, սակայն նա պարտվել է խորհրդային անվանի մարմնամարզիկ Նիկոլայ Անդրիանովին։

1970 և 1974 թվականներին Կատոն աշխարհի չեմպիոն է դարձել թիմային առաջնությունում։

2001 թվականին ներառվել է սպորտային մարմնամարզության միջազգային փառքի սրահում։

Ներկայումս նա Ցուկուբայի համալսարանի պրոֆեսոր է։

Սավաոյի ավագ եղբայրը՝ Տակեշի Կատոն (1942-1982) նույնպես մարմնամարզիկ էր և 1968 թվականին մասնակցել է Մեխիկոյի Օլիմպիական խաղերին, որտեղ ոսկե մեդալ է նվաճել թիմային առաջնությունում, ինչպես նաև բրոնզ՝ ազատ վարժություններում (օլիմպիական խաղերում մարմնամարզության պատմության մեջ հազվադեպ է պատահել, երբ պատվո հարթակին միաժամանակ կանգնել են 2 հարազատ եղբայր)։

2021 թվականի մայիսի 14-ին անվանի մարզիկի պատվին 43212 Katosawao է կոչվել դեռևս 2000 թվականին հայտնաբերված, 43212 համարանիշը կրող աստերոիդը։

Տես նաև
-------

* Բազմակի օլիմպիական չեմպիոնների ցանկ

Ծանոթագրություններ
------------------

1. 1 2  Encyclopædia Britannica
2. ↑  cite Sports-Reference |url= |title=Sawao Kato |archive-url= |archive-date=2020-04-17
3. ↑  «SAWAO KATO». *International Gymnastics Hall of Fame*. Վերցված է 2007 թ․ մայիսի 12-ին.
4. ↑  The Statue of Dr. Jigoro Kano Unveiled Արխիվացված 2015-07-12 Wayback Machine. University of Tsukuba. December 1, 2010
5. 1 2  «WGSBN Bulletin Archive». *Working Group Small Body Nomenclature*. 2021 թ․ մայիսի 14. Վերցված է 2021 թ․ մայիսի 16-ին. (Bulletin #1)

Արտաքին հղումներ
----------------

* Савао Като – օլիմպիական վիճակագրությունը *Sports-Reference.com* կայքում (անգլ.)
* Савао Като в Большом Энциклопедическом словаре
* Като, Савао // Большая олимпийская энциклопедия: В 2 т. / Автор-составитель В. Л. Штейнбах. — М.: Олимпия Пресс, 2006.
* Савао Като на сайте Международного зала славы спортивной гимнастики

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Սավաո Կատո» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | FIG · Olympic Channel · ՄՕԿ |
|  |
| Բառարաններ և հանրագիտարաններ | Բրիտանիկա · Մեծ նորվեգական · Munzinger · Universalis |
|  |
| Չափորոշչային վերահսկողություն | CiNii: DA01942109 · GND: 1266102817 · NDL: 00987382 · VIAF: 253940223 · WorldCat VIAF: 253940223 |

 |